

**GRAD ZAGREB**

**OBAVIJEST GRAĐANIMA**

**O MOGUĆNOSTI PODNOŠENJA ZAHTJEVA ZA ODGODU PLAĆANJA, OBROČNU OTPLATU DUGA I OTPIS ZATEZNIH KAMATA**

Grad Zagreb, kao socijalno osjetljiv grad, nastavlja s provođenjem mjera radi ublažavanja financijskih teškoća svojih građana. U suradnji sa Zagrebačkim holdingom d.o.o. i njegovim povezanim društvima koji pružaju komunalne usluge, omogućuje se građanima koji su se našli u teškom financijskom položaju, otplata duga bez ugrožavanja njihovih osnovnih životnih potreba.

**Građani, koji su ovršenici u postupcima prisilne naplate duga po osnovi naknade za prijevoz i zbrinjavanje komunalnog otpada, vodnih usluga javne vodoopskrbe i odvodnje i usluga opskrbe plinom, mogu podnijeti zahtjev do 31. srpnja 2017, radi odgode plaćanja, obročne otplate duga, otpisa zateznih kamata i otpusta dijela troškova postupka, pod kumulativno ispunjenim uvjetima:**

* da su državljani Republike Hrvatske s prebivalištem u Gradu Zagrebu,
* da je protiv njih pokrenut ili okončan izvansudski/sudski postupak ovrhe zbog dospjelih, a neplaćenih računa izdanih za naknadu za prijevoz i zbrinjavanje komunalnog otpada, vodnih usluga javne vodoopskrbe i odvodnje i usluga opskrbe plinom,
* da su im prosječni neto mjesečni primici po članu kućanstva u posljednja tri mjeseca prije podnošenja zahtjeva jednaki ili manji od 2.200,00 kuna ili su korisnici prava na zajamčenu minimalnu naknadu temeljem rješenja Centra za socijalnu skrb.

Zahtjev se podnosi Zagrebačkom holdingu d.o.o, Centru za korisnike, Zagreb, Ulica grada Vukovara 41. Sve informacije možete dobiti i na besplatni broj telefona 072 500 400.

Zahtjevu treba priložiti:

* rješenje o pravu na zajamčenu minimalnu naknadu, ili
* potvrdu porezne uprave o visini prosječnih neto primitaka po članu kućanstva u posljednja tri mjeseca i potvrdu o prebivalištu

Također želimo podsjetiti da smo u Odluci o komunalnoj naknadi Grada Zagreba stvorili pretpostavke građanima sa malim primanjima da ih se u cijelosti ili najmanje u visini 50% oslobodi od plaćanja komunalne naknade za tekuću godinu.

Građani koji ispunjavaju uvjete trebaju za svaku tekuću godinu podnijeti zahtjev Gradskom uredu za prostorno uređenje, graditeljstvo, stambene i komunalne poslove i promet, Odjelu za komunalne poslove i uređenje Grada, u područnom uredu prema mjestu stanovanja.

Ukoliko obveznik koji podnese zahtjev ispunjava propisane uvjete oslobodit će plaćanja komunalne za tekuću godinu u visini od:

* 50% iznosa, ako je prosječni prihod po članu obveznikova obiteljskog domaćinstva za prethodnu godinu bio manji od 50% prosječno mjesečno isplaćene neto-plaće po zaposlenom u pravnim osobama Republike Hrvatske u istom razdoblju;
* 75% iznosa, ako je prosječan prihod po članu obveznikova obiteljskog domaćinstva za prethodnu godinu bio manji od 40% prosječno mjesečno isplaćene neto-plaće po zaposlenom u pravnim osobama Republike Hrvatske u istom razdoblju;
* 100% iznosa, ako je prosječan prihod po članu obveznikova obiteljskog domaćinstva za prethodnu godinu bio manji od 30% prosječno mjesečno isplaćene neto-plaće po zaposlenom u pravnim osobama Republike Hrvatske u istom razdoblju ili ako prima stalnu socijalnu pomoć.

Zahtjev za oslobađanje od plaćanja komunalne naknade može se podnijeti i ako je prostor srušen, odnosno ako je doneseno konačno rješenje o rušenju.

Prosječna mjesečno isplaćena neto plaće po zaposlenom u pravnim osobama Republike Hrvatske za 2016. iznosi 5.685,00 kuna.

Uz zahtjev za oslobađanje plaćanja komunalne naknade potrebno je priložiti:

1. uplatnicu ili rješenje o komunalnoj naknadi kako bi se utvrdilo tko je obveznik plaćanja:

2. izjavu o broju članova obiteljskog domaćinstva (izjavljenu i potpisanu pred referentom ili ovjerenu kod bilježnika);

3. potvrdu o visini dohotka u prethodnoj godini za sve članove obiteljskog domaćinstva (potvrda Hrvatskog zavoda za mirovinsko osiguranje o primljenoj mirovini ili potvrda da ne prima mirovinu, potvrda poslodavaca o primljenoj plaći, potvrda Porezne uprave, potvrda Zavoda za zapošljavanje ili neki drugi dokument kao dokaz o nezaposlenosti, potvrda o katastarskom prihodu, rješenje Centra za socijalnu skrb da prima stalnu socijalnu pomoć i dr.).

Vaš gradonačelnik

Milan Bandić